René Christensen (DF), 2010-12-09:
Nu har man sådan hørt debatten her, og så vil jeg lige prøve at konkludere lidt, og så vil jeg høre, om ministeren er enig i den konklusion, jeg har.
Ministeren giver udtryk for, at ministeren har den holdning, at hun ikke ønsker gmo-kartoflen, Amflora, i dansk jord.
Det gør forslagsstillerne heller ikke, det er heller ikke deres ønske, og det er heller ikke Dansk Folkepartis ønske.
Er det sådan en korrekt konklusion på det?
Kan ministeren bekræfte det?
Det her forslag er et ganske udmærket forslag, for vi håber jo på, at vi på sigt kan få lov at vælge til og fra i forhold til gmo-produkter.
Det er et godt forslag, der kommer nu, for hvis vi først har gmo, er det svært at vælge fra igen.
Det er der flere ordførere, der har været inde på.
Vi ønsker heller ikke, at denne kartoffel bliver dyrket på dansk jord.
Det paradoksale, når vi står og taler om det her, er, at det mener vi alle sammen.
Alligevel står vi og diskuterer det, for EU-retten kan komme ind over og sige, at det, som et enigt Folketing beslutter, kan ikke føres ud i livet, fordi der er nogle andre i EU, der har besluttet noget andet.
Jeg vil rose ministeren for, at ministeren har forsøgt at finde en løsning ved at sige: Hvordan ser det egentlig ud, er der mulighed for, at den her kartoffel kommer i brug i det praktiske liv, er der chancer for, at den her kartoffel kommer til at blive dyrket i Danmark?
Ministeren omtalte jo fint i sin ordførertale, at man havde talt med producenterne, og det lader heller ikke til, at der er nogen landmænd i Danmark, som ønsker at producere den her kartoffel.
Jeg har også ladet mig fortælle, at man heller ikke i Danmark ønsker at bruge stivelsesmidlet, der kommer ud af disse kartofler, som netop ikke er spisekartofler.
Men derfra og til at sige, at vi så ikke behøver gøre noget … jeg mener bestemt, vi behøver at gøre noget, for det her er reelt fuldt lovligt.
Altså, kan der til foråret komme en landmand og sige: Jeg prøver det her nye produkt og ser, om jeg kan komme ind på det marked.
Det kunne i teorien ske.
Derfor synes jeg, at vi skal gøre noget, og derfor tror jeg, at det er meget, meget vigtigt, at vi bruger den tid, der er mellem første og anden behandling, til at undersøge, om vi kan finde ud af noget, som kan bremse den her kartoffel.
Det kan jo ikke være rigtigt, at vi sidder her i salen og alle sammen er enige om, at vi ikke vil have den her kartoffel.
Jamen så vil vi ikke have den, og så skal vi gøre alt for ikke at få den.
Jeg mener, at vi må finde ud af, hvordan vi kan gøre det, også fremadrettet.
Her er der lagt op til et forbud.
Det er vi egentlig klar til.
Dansk Folkeparti er klar til at lave et forbud mod den her kartoffel, men vi er også klar til at sikre, at vi ikke får den, hvis det er det, vi kan gøre.
Så vi er meget åbne over for, hvordan vi kan få sikret, at vi ikke får denne Amflorakartoffel i Danmark, for der er ingen, der ønsker den.
Jeg vil sige, at vi har set meget positivt på det her forslag.
Det eneste, man sådan kan undre sig lidt over, når man ser et sådant forslag som det her, er med hensyn til forslagsstillerne.
Til hr. Per Clausen, som står først for, vil jeg sige, at jeg synes, det er et ganske udmærket forslag, og hr. Per Clausen kan jo også stille det, for han er ikke så forpligtet i forhold til EU og sådan.
Det er vi sådan set heller ikke i Dansk Folkeparti.
Så det kan undre lidt, at de sidste forslagsstillere går med til et sådant forbud som det her, som de udmærket godt ved kommer til at gå imod EU-systemet.
Det ved de jo godt.
Hvorfor stiller de så sådan et forslag, som de ved reelt ikke har nogen gang på jorden?
Vi kan have andre sager, hvor de står og jubler over EU-systemet, og hvor EU er vejen frem, men her fremsætter de altså et forslag, som de godt ved ikke kan lade sig gøre i virkeligheden.
Vi er meget positive over for forslaget her, og vi er sådan set også klar til at stemme for det, men hvis vi kan finde en god og fornuftig løsning, inden vi skal andenbehandle, hvor ministeren kan sikre os, at den her kartoffel ikke kommer i jorden, er vi også meget villige til at kigge på en sådan løsning.